**Topi Kosonen** (s. 12. tammikuuta 1982 Lappeenranta) on suomalainen pesäpalloilija, joka edustaa Joensuun Mailaa. Häntä pidetään yhtenä kaikkien aikojen parhaista lukkareista.

Kososen pääsarjaura alkoi vuonna 2004 Pattijoen Urheilijoissa. Kaudella 2006 Kosonen voitti ensimmäisen SM-mitalinsa, kun Pattijoen Urheilijat hävisi Superpesiksen finaalisarjassa Sotkamon Jymylle. Kaudella 2008 sama finaalipari toistui. Tuolloin PattU oli parempi, ja Kosonen voitti ensimmäistä kertaa urallaan SM-kultaa.

Kaudella 2009 Kosonen kärsi lautaskammosta. Hän kuitenkin onnistui varsin nopeasti palaamaan huippuvuosien tasolleen, ja kertoi saaneensa peli-ilonsa takaisin kauden 2010 aikana. Kososen lautaskammon syyksi on arveltu vuoden 2008 mestaruuden aiheuttamia paineita.  Lautaskammosta palauduttuaan Kosonen pystyi johdattamaan Pattijoen Urheilijat takaisin mitaleille, kun joukkue voitti SM-pronssia kausien 2011 ja 2012 päätteeksi.

Kosonen pelasi Pattijoen Urheilijoissa 18 vuotta, kauteen 2021 saakka. Elokuussa 2021 Raahen Seutu uutisoi Kososen lopettavan pelaajauransa meneillään olevan kauden päätyttyä. Lokakuussa Kosonen kuitenkin teki kaksivuotisen pelaajasopimuksen Joensuun Mailan kanssa. Kosonen on jälkikäteen kertonut, ettei hänen lopettamispäätöksensä ollut missään vaiheessa lopullinen, vaan tietyt tahot olivat ymmärtäneet sen väärin. 

Joensuussa Kosonen ei vastoin yleisiä odotuksia noussut joukkueen ykköslukkariksi ohi Ville Väliahon, vaan hän pelasi kauden alkupuolella useita otteluita jokerina ja vain yksittäisiä kertoja lukkarin paikalla. Elokuussa 2022 Joensuun Mailan vierasottelussa Seinäjoen JymyJusseja vastaan Kosonen joutui kesken ottelun kolmosvahdin paikalle, kun Iiro Kuosa loukkaantui. Joukkueen valmennusjohto totesi Kososen erittäin varmaksi kiinniottajaksi, minkä seurauksena Kosonen pelasikin kolmosvahtina koko loppukauden ajan.  Kauden 2022 päätteksi Kosonen voitti joukkueensa kanssa uransa kolmannen SM-pronssimitalin.

Kosonen on pelannut 513 runkosarjaottelua Superpesiksessä. Hän on lyönyt 43+312 juoksua, tuonut 471 juoksua ja kerännyt 2 236 kärkilyöntipistettä. Itä–Länsi-otteluun hänet on valittu kymmenen kertaa. 

Siviiliammatiltaan Kosonen on liikunnanopettaja.

Lähteet
-------

1. ↑  *Pesäpallokirja 2022*, s. 34. Suomen Pesäpalloliitto ry, 2022. Teoksen verkkoversio (viitattu 8.10.2022).
2. ↑  Oikarinen, Johannes: Mystinen ammattitauti sai tähtipelaajan mielen umpisolmuun – "Yksi kovimmista suomalaisista urheilijatarinoista" *yle.fi*.  11.6.2017. Yleisradio.  Arkistoitu 11.6.2017. Viitattu 8.10.2022.
3. ↑  Länkinen, Toni: Topi Kosonen lo­pet­ta­mas­sa pe­sä­pal­lon tämän kauden jäl­keen: "Olen kii­tol­li­nen siitä, miten perhe on tukenut har­ras­tus­ta, mutta en voi edel­lyt­tää sitä lo­put­to­miin" – katso kuvia miehen uran var­rel­ta *raahenseutu.fi*.  25.8.2021. Viitattu 8.10.2022.
4. ↑  Uskomaton ura jatkuu sittenkin – Topi Kosonen Joensuun Mailaan! *superpesis.fi*.  29.10.2021. Superpesis.  Arkistoitu 2.11.2021. Viitattu 8.10.2022.
5. ↑  Topi Kosonen: "Olen tosi innoissani – ja vähän jännittääkin" *joensuunmaila.fi*.  30.10.2021. Joensuun Maila.  Arkistoitu 30.10.2021. Viitattu 8.10.2022.
6. ↑  Länkinen, Toni: Pat­tU-le­gen­da Topi Ko­so­ses­ta tulikin Joen­suus­sa kol­mos­vah­ti: "Tämä tuli yhden pi­den­ty­neen pis­sa­tauon takia" *raahenseutu.fi*.  26.8.2022. Viitattu 8.10.2022.
7. ↑  Joensuun Maila voitti SM-pronssia! *joensuunmaila.fi*.  17.9.2022. Joensuun Maila.  Arkistoitu 17.9.2022. Viitattu 8.10.2022.
8. ↑
9. ↑  Henri Puputille 16. Itä-Länsi – Tuomas Jussila ja Topi Kosonen kymmenen Itä-Lännen pesäpalloilijoiksi! *superpesis.fi*.  12.7.2021. Superpesis.  Arkistoitu 12.7.2021.
10. ↑  Ysien legendat kummipelaajina: Topi Kosonen *pesaysit.fi*.  28.6.2022. Lappeenranta:  Pesä Ysit.  Arkistoitu 16.8.2022. Viitattu 8.10.2022.